《晚行阁道自对溪趋小柏宿》
宋代·张嵲

高峰犹返照，绝壑已先晦。
苍波去不穷，青崖俨相对。
山回路欲断，溪豁双流汇。
阁道自委蛇，林影常澹{左氵右颓}。
仰空欣树佳，伫立惊石怪。
山晚云不驱，路暗客犹迈。
平生事幽讨，兴与林泉会。
何意漂泊年，得此行李内。
境胜固所便，地绝复多畏。
娟娟月初上，飂飂远风快。
幽蝉响复咽，宿鸟惊欲坠。
望望驿尚赊，应在青烟外。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。